Δωμάτιο Πανικού

Πλοκή

Η Μεγκ Άλτμαν είναι πρόσφατα διαζευγμένη και μαζί με την κόρη της, Σάρα, η οποία έχει διαβήτη, μόλις αγόρασαν ένα σπίτι τεσσάρων ορόφων. Το σπίτι περιλαμβάνει ένα δωμάτιο πανικού, ένα απομονωμένο δηλαδή δωμάτιο που προστατεύει τους κατοίκους από εισβολείς. Το δωμάτιο έχει μια χοντρή μεταλλική πόρτα και ένα σύγχρονο σύστημα ασφαλείας. Το πρώτο τους κιόλας βράδυ, τρεις άνδρες θα εισβάλλουν στο σπίτι, ο Τζούνιορ -εγγονός του πρώην ιδιοκτήτη, ο Μπέρναμ -υπάλληλος της ασφαλιστικής εταιρίας που χρησιμοποιεί το σπίτι και ο Ραούλ -που τον προσέλαβε ο Τζούνιορ να τους βοηθήσει.
Αφού ανακαλύπτουν ότι στο σπίτι μετακόμισαν οι Άλτμαν, ο Τζούνιορ πείθει τον διστακτικό Μπέρναμ να συνεχίσουν σύμφωνα με το σχέδιό τους. Κατά τη διάρκεια της νύχτας, όμως, η Μεγκ ξυπνάει και βλέπει τους διαρρήκτες από τα μόνιτορ στο δωμάτιο πανικού. Πριν οι κλέφτες, προλάβουν να τη σταματήσουν, η Μεγκ τρέχει στη Σάρα, την ξυπνάει και κλειδώνονται μέσα στο δωμάτιο πανικού. Το πρόβλημα τώρα είναι ότι οι εισβολείς ψάχνουν 3 εκατομμύρια δολάρια που άφησε ο πρώην ιδιοκτήτης και τα χρήματα αυτά βρίσκονται μέσα στο δωμάτιο πανικού. Τότε ο Μπέρναμ ρίχνει την ιδέα να βάλουν γκάζι στο σύστημα εξαερισμού του δωματίου. Το σχέδιό του, ενώ στην αρχή επιτυγχάνει, ο Ραούλ παίρνει την πρωτοβουλία και γεμίζει το δωμάτιο με γκάζι. Η Σάρα βρίσκει μια χαραμάδα από την οποία αυτή και η Μεγκ αναπνέουν. Τότε η Μεγκ αποφασίζει να βάλει φωτιά στο δωμάτιο. Καθώς ο Τζούνιο έχει βάλει το αυτί του στον τοίχο για να ακούσει τι κάνουν οι δυο γυναίκες, η Μεγκ αφού έχει σκεπάσει τον εαυτό της και την κόρη της με κουβέρτες που αντέχουν στη φωτιά, ανεβαίνει στον αεραγωγό και ανάβει έναν αναπτήρα. Το ταβάνι του δωματίου παίρνει φωτιά και το πρόσωπο του Τζούνιορ καίγεται.
Στην πορεία, οι Άλτμαν, κάνουν αρκετές προσπάθειες να φωνάξουν κάποιον, συμπεριλαμβανομένου του γείτονά τους, που προσπαθούν ανεπιτυχώς να τον ξυπνήσουν με ένα φακό. Αργότερα η Μεγκ και ενώ δεν έχει συνδέσει την ξεχωριστή τηλεφωνική γραμμή του δωματίου, βρίσκει τα καλώδια της κεντρικής τηλεφωνικής γραμμής και καλεί τον πρώην άντρα της, Στίβεν, λίγο πριν οι διαρρήκτες κόψουν το καλώδιο. Τα πράγματα χειροτερεύουν όταν η Σάρα παθαίνει κρίση λόγω υπογλυκεμίας που προκαλεί ο διαβήτης και δυστυχώς τα φάρμακά της είναι μέσα στο ψυγείο του δωματίου της.
Όταν όλες τους οι απόπειρες να μπουν μέσα στο δωμάτιο αποτυγχάνουν, ξεφεύγει του Τζούνιορ ότι τα λεφτά μέσα στο δωμάτιο είναι πολύ περισσότερα και τα παρατάει. Όταν πάει να φύγει από το σπίτι, πυροβολείται από τον Ραούλ και πεθαίνει. Τότε υπό την απειλή του όπλου, ο Μπέρναμ αναγκάζεται να συνεχίσει. Αργότερα, φτάνει στο σπίτι ο Στίβεν και πιάνεται όμηρος. Ο Ραούλ τον χτυπάει άσχημα και τον χρησιμοποιούν για να ξεγελάσουν τη Μεγκ. Η Μεγκ βγαίνει από το δωμάτιο, προσπαθώντας να πάρει το φάρμακο της Σάρα και της επιτίθεται ο Ραούλ. Λίγο πριν κλείσει η πόρτα του δωματίου με το Ραούλ και και τον Μπέρναμ μέσα, η Μεγκ σπρώχνει το φάρμακο και ο Μπέρναμ της το δίνει.
Αργότερα, χτυπούν την πόρτα δύο αστυνομικοί, που τους τηλέφώνησε ο Στίβεν νωρίτερα. Με το Ραούλ να απειλεί ότι θα σκοτώσει τη Σάρα, η Μεγκ λέει ψέματα στους αστυνομικούς. Εν τω μεταξύ ο Μπέρναμ, προσπαθεί να ανοίξει το χρηματοκιβώτιο που βρίσκεται κρυμμένο μέσα σο δωμάτιο πανικού. Όταν τα καταφέρνει θα βρει γραμμάτια που αξίζουν 22 εκατομμύρια δολάρια. Με τους δύο να βγαίνουν από το δωμάτιο κρατώντας τη Σάρα όμηρο, δέχονται επίθεση από τους Μεγκ και Στίβεν. Μετά από μια μάχη, ο Μπέρναμ καταφέρνει να φύγει και ο Ραούλ είναι έτοιμος να σκοτώσει τη Μεγκ με βαριοπούλα. Τότε επιστρέφει ο Μπέρναμ και σκοτώνει το Ραούλ. Η απόφασή του αυτή να επιστρέψει τον καθυστερεί και έτσι συλλαμβάνεται από την αστυνομία που έχει καταφτάσει καθώς ο αστυνομικός που μίλησε με τη Μεγκ βρήκε μυστήρια τη συμπεριφορά της. Μετά την περιπέτειά τους, η Μεγκ και η Σάρα, διαβάζουν την εφημερίδα, ψάχνοντας για νέο σπίτι.

Παραγωγή

Το σενάριο αγοράστηκε από την Columbia δίνοντας στον Ντέιβιντ Κόεπ το ποσό-ρεκόρ των 4.000.000 δολαρίων. Ο Ντέιβιντ Φίντσερ επέλεξε να σκηνοθετήσει το Δωμάτιο Πανικού επειδή η προηγούμενη ταινία του, Fight Club, γυρίστηκε σε 150 διαφορετικές τοποθεσίες και ήθελε ένα φιλμ που να τοποθετείται μόνο σε ένα μέρος. Αν και η ταινία διαδραματίζεται στη Νέα Υόρκη στην πραγματικότητα γυρίστηκε στο Λος Άντζελες.
Ο Φίντσερ περιέγραψε την ταινία ως μία απόπειρα μιας διαζευγμένης μητέρας και της κόρης της να προστατέψουν τους εαυτούς τους από εισβολείς: "Είναι μια ταινία για την καταστροφή του σπιτιού σου και μέχρι που μπορείς να φτάσεις για να κρατήσεις αυτό που έχεις".

Κάστινγκ

Αρχικά ο ρόλος της Μεγκ είχε δοθεί στη Νικόλ Κίντμαν και της Σάρα στη Χέιντεν Πανετιέρ. Πριν αρχίσουν τα γυρίσματα η Πανετιέρ αντικαταστάθηκε από την Κρίστεν Στιούαρτ. Τότε, με 18 μόλις μέρες γυρισμάτων, η Κίντμαν αναγκάστηκε να αποχωρήσει, λόγω του τραυματισμού της στο γόνατο που υπέστη κατά τη διάρκεια της ταινίας Moulin Rouge. Ο Ντέιβιντ Φίντσερ τότε πρότεινε να κλείσει η παραγωγή, αλλά η Columbia αρνήθηκε. Ο ρόλος προτάθηκε στην Τζόντι Φόστερ. Η Φόστερ τότε είχε επιλεγεί Πρόεδρος του Φεστιβάλ Καννών και αποσύρθηκε, γιατί ήθελε πολύ να συνεργαστεί με τον Φίντσερ. Είχε μόλις 9 μέρες να προετοιμαστεί για το ρόλο της. Η Φόστερ ήταν έγκυος στο δεύτερο παιδί της. Εξαιτίας αυτού, γυρίσματα έγιναν ξανά το φθινόπωρο του 2001 αφού γέννησε. Η Κίντμαν μπορεί να μην έπαιξε τελικά στην ταινία, αλλά ακούστηκε. Η φωνή που ακούγεται στο τηλέφωνο όταν η Μεγκ κάλεσε τον Στίβεν, είναι δική της.

Box οffice

Με προϋπολογισμό 48.000.000 δολάρια, το Δωμάτιο Πανικού έκανε άνοιγμα τριημέρου στην 1η θέση με 30 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 96,3 εκατομμύρια δολάρια και στον υπόλοιπο κόσμο συγκέντρωσε 100 εκατομμύρια δολάρια. Παγκοσμίως απέφερε 196,3 εκατομμύρια δολάρια.